BEAUTY ร่วงยาว 5วันติด รูดต่อ 5% โบรกฯปรับคำแนะนำเหลือ “ทยอยซื้อ” หลังราคาขึ้นแรงก่อนหน้า
BEAUTY ร่วงยาว 5 วันติด รูดต่อ 5% โบรกฯปรับคำแนะนำเหลือ “ทยอยซื้อ” หลังราคาขึ้นแรงก่อนหน้า โดยล่าสุด ณ เวลา 11.23 น. อยู่ที่ระดับ 21.30 บาท ลดลง 1.20 บาท หรือ 5.33% สูงสุดที่ระดับ 22.50 บาท ต่ำสุดที่ระดับ 21.20 บาท มูลค่าการซื้อขาย 589.29 ล้านบาท
9 พ.ค. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 11.23 น. อยู่ที่ระดับ 21.30 บาท ลดลง 1.20 บาท หรือ 5.33% สูงสุดที่ระดับ 22.50 บาท ต่ำสุดที่ระดับ 21.20 บาท มูลค่าการซื้อขาย 589.29 ล้านบาท โดยราคาหุ้นปรับตัวลดลงต่อเนื่อง 5 วันติดนับตั้งแต่ราคาหุ้นปิดที่ระดับ 23.30 บาท เมื่อวันที่ 2 พ.ค. 61

 
ทั้งนี้ ปัจจัยที่ส่งผลให้ราคาหุ้นปรับตัวลดลง คาดว่ามาจากนักลงทุนกังวลเรื่องผลประกอบการของ BEAUTY ว่าอาจจะออกมาต่ำกว่าที่คาดการณ์เอาไว้
โดยนักวิเคราะห์ บล.ฟิลลิป (ประเทศไทย) ระบุปรับคำแนะนำจาก “ซื้อ” เป็น “ทยอยซื้อ” หลังราคาปรับตัวขึ้นมามาก แต่ทางฝ่ายยังคงมุมมองบวกต่อแนวโน้มช่วงที่เหลือปี 61 คาดกำไรยังสดใส เติบโต y-y อีกทั้งยังมี Upside จากยอดขายที่คาดเพิ่มขึ้น (ซึ่งยังไม่รวมอยู่ในประมาณการ) จากช่องทาง Cross Boarder E-Commerce หลัง BEAUTY เซ็นสัญญากับตัวแทนจำหน่ายในจีนแล้ว 2-3 ราย ช่วงปลายไตรมาส 1/61 และคาดจะเริ่มรับรู้ยอดขายตั้งแต่ไตรมาส 2/61
อีกทั้ง คาดการณ์กำไรสุทธิในไตรมาส 1/61 ของ BEAUTY อยู่ที่ 364 ลบ. เติบโต 82.1% เมื่อเทียบกับช่วงเดียวกันของปีก่อน ซึ่งเป็นผลมาจากยอดขายที่โต 50% จากปีก่อนจากทุกช่องทาง รวมถึงค่าใช้จ่ายในการขายและบริหาร (SG&amp;A/Sale) ปรับตัวลดลงอยู่ที่ระดับ 24.5% จากระดับ 30.8% เมื่อช่วงเดียวกันปีก่อน